সেই আদ্যিকালে পৃথিবীর বাতাসে কার্বন ডাই-অক্সাইড ছিল প্রচুর, অক্সিজেন ছিল কম। তাই প্রাণের বিকাশ মূলতঃ হচ্ছিল ডাঙায় নয়, জলে। তোমরা সালোকসংশ্লেষ বা 'ফোটো-সিন্থেসিস'এর কথা 'ইচ্ছামতী'র পাতায় আগে পড়েছ। এই প্রক্রিয়ায় গাছ বাতাসের কার্বন ডাই-অক্সাইড ও জলীয় বাস্প থেকে নিজের খাদ্য গ্লুকোজ তৈরি করে ও বাতাসে অক্সিজেন ছেড়ে দেয়। এই প্রক্রিয়ার প্রয়োজনীয় শক্তি জোগায় সূর্যের আলো আর অনুঘটক বা 'ক্যাটালিস্ট' হিসেবে কাজ করে সবুজ পাতার ক্লোরোফিল।